Ταυτοποιήθηκαν αργά χθες το βράδυ από τις αρχές τα άλλα δυο άτομα τα οποία σύμφωνα με τη δικογραφία ήταν μαζί με τον βουλευτή της Χρυσής Αυγής Κώστα Μπαρμπαρούση στον ξυλοδαρμό του αστυνομικού και της παρέας του σε καφενείο στο χωριό Φυτίες Αγρινίου.

Σύμφωνα με πληροφορίες πρόκειται για δυο ξαδέλφια του βουλευτή τα οποία έχουν επίσης εξαφανιστεί για να αποφύγουν το αυτόφωρο όπως και οι υπόλοιποι κατηγορούμενοι.

Χθες τη νύχτα μάλιστα αστυνομικοί έκαναν έρευνα στο σπίτι του θείου του Μπαρμπαρούση και σήμερα θα σταλεί κατηγορούμενος στην εισαγγελία για το νόμο περί όπλων καθώς βρέθηκε στο αυτοκίνητο του ένας σουγιάς και ένα μαστίγιο, ενώ στην αποθήκη του βρέθηκαν ένα μαχαίρι μια κάνη όπλου και ένα ξύλινο κοντάκι όπλου.

Σύμφωνα με τη δικογραφία που έχει σχηματιστεί ο βουλευτής μαζί με τα ξαδέλφια και τον πατέρα του ξυλοκόπησαν έναν αστυνομικό και δυο ακόμα φίλους του για ασήμαντη αφορμή καθώς την προηγούμενη ημέρα είχαν διαπληκτιστεί στο δρόμο για το ποιος έχει προτεραιότητα στην προσπέραση.

Πάντως όλοι οι εμπλεκόμενοι στην υπόθεση έχουν εξαφανιστεί για να αποφύγουν το αυτόφωρο.